ધંધુકાના ગામ રાણપુરમાં આ એક બનેલી સત્ય ઘટના છે. વાતને નજરોનજર જોનારા કોઈ વૃદ્ધજન હજી પણ ત્યાં જીવતા ભેટશે. રાણપુર ગામ આશરે પાંચેક હજારની વસતીનું છે. આ ગામ સુખભાદર અને ગોમતી નદીના સંગમ પર આવ્યું છે. એમાં સુખભાદરનો પટ ગામને સ્પર્શતો જાય. ગામની આખી લહર આ નદીના પટ ઉપર. ગોમતી ઉપરથી આવે, ને ગામના ઉપલા પાદરમાંથી ધંધુકા જવાની સડક જાય છે ત્યાં સુખભાદરને મળે છે. ગામની લહર નદીકાંઠે, ગામનું એ પાદર પૂરું થાય ત્યાં એક રસ્તો નદી ઊતરવાનો. અરધા ગામનો પનિહાર પણ એ જ રસ્તે. ત્યાં નદીને કાંઠે એક ભાંગેલું મંદિર પડતર, અપૂજ અને સાવ ભુલાયેલું એવું.